Στο μικροσκόπιο της Εισαγγελίας για διασπορά ψευδών ειδήσεων μπαίνουν όσα δημοσιεύματα στον ηλεκτρονικό Τύπο αναφέρονται σε ειλημμένες αποφάσεις και συγκεκριμένες ημερομηνίες για τον τερματισμό των αυστηρών μέτρων για την πανδημία του κοροναϊού.

Η διενέργεια προκαταρκτικής εξέτασης διατάχθηκε από την Εισαγγελία Πρωτοδικών Αθηνών, με αφορμή αναρτήσεις στον ηλεκτρονικό Τύπο στα οποία γίνεται λόγος για πολύ γρήγορο τερματισμό των περιοριστικών μέτρων για τον κοροναϊό.

Σε αυτά τα δημοσιεύματα αναφέρθηκε κατά τη χθεσινή ενημέρωση από το υπουργείο Υγείας ο υφυπουργός Πολιτικής Προστασίας και Διαχείρισης Κρίσεων, Νίκος Χαρδαλιάς, διαψεύδοντάς τα με κατηγορηματικό τρόπο και επισημαίνοντας ότι υπάρχουν ποινικές κυρώσεις για όσους διασπείρουν ψευδείς ειδήσεις.

Η διενέργεια της έρευνας ανατέθηκε στην Κρατική Ασφάλεια, προκειμένου να διαπιστωθεί αν διαπράχθηκε το αδίκημα της διασποράς ψευδών ειδήσεων.